יובל אשרוב

הרב יובל הכהן אשרוב (נולד בכ"ח באב ה'תשי"ט, 1 בספטמבר 1959) הוא מייסד שיטות לרפואה אלטרנטיבית, תזונה ופסיכולוגיה פסאודו-מדעיות, המבוססות בין השאר על פרשנותו לתורת הקבלה.

== ביוגרפיה ==
הרב אשרוב נולד למשפחה חילונית-מסורתית בשכונת שפירא בדרום תל אביב ולמד בתיכון עירוני ד'. הוריו עלו ארצה מאיראן ואביו עבד כסבל. בשירותו בצה"ל היה קצין בגדוד 17 של חטיבת גולני, ובתפקידו האחרון כמפקד פלוגה נפצע בביירות במהלך מלחמת לבנון הראשונה.

לאחר הפציעה והשחרור שבא בעקבותיה, למד לתואר ראשון בפיזיותרפיה באוניברסיטת תל אביב<ref>אשרוב לא מחזיק ברישוי לעסוק בתחום רפואי כלשהו. ראו: [https://practitioners.health.gov.il/Practitioners/search?name=אשרוב חיפוש "אשרוב" – מאגרי מידע במקצועות הרישוי], באתר מאגרי המידע של משרד הבריאות.</ref>. לטענתו, בתקופה זו "למד טוב טוב את כל המחלות הכרוניות". לאחר מכן למד דיקור סיני בבוסטון במשך שלוש שנים. הוא למד אצל יצחק בן-אורי, ביוכימאי שלמד בארצות הברית אצל הרברט שלטון אבי השיטה הקרויה על שמו, ואצל אלי שטראוס, שהביא לישראל את שיטת קינגסטון קליניק (הקרויה גם על שמו "שיטת שטראוס"). בסוף שנות התשעים לימד במכללת מדיסין.

אשרוב חזר בתשובה לאחר שנתקל בספר הגלגולים של האר"י ונחשף לתורתם הקבלית של הרב יהודה לייב הלוי אשלג ובנו הרב ברוך שלום הלוי אשלג.

הוא נשוי לנעמי, השותפה למפעליו, ואב לשמונה. הוא מתגורר ביישוב אור הגנוז .

== מכללת אילמה ==
בשנת 2003 הקים הרב יובל הכהן אשרוב מכללה ברוחו בשם "מכללת אילמה" ללימוד רפואה סינית. אשרוב עבד בארץ בתחום זה ולימד אותו במשך 15 שנים. לדבריו, ספר הזוהר מזכיר את כל רעיונותיה של הרפואה הסינית, אולם תורת הקבלה גם מבארת את פשר חוקי הטבע. לאחר מכן פיתח שיטה בשם "מי הרופא" במטרה לרפא את כל מכאובי הגוף. מטרת שיטתו היא ניקוי רעלים ומיגור כל המחלות באמצעות שינוי תזונתי. השיטה מתנערת ממוסכמות מדעיות בסיסיות. לדבריו, מה שהרפואה הקונבנציונלית מכנה "מחלה" – הוא ריפוי, ומה שהיא מכנה "תרופה" – הוא מחלה. שיטתו אינה מוכרת בידי שום גורם רשמי. את אופן קביעת עמדותיו הוא מנמק ב"הלב והשכל".

בהמשך פיתח אשרוב שיטה לטיפול נפשי בשם "עין הבדולח". לדבריו, גם שיטתו זו מבוססת כולה על תורת הקבלה, והאחריות על ביצוע הדרכותיו מוטלת על שומעי לקחו, והוא "רק אומר לאנשים את האמת"<ref></ref>. את פרשנותו לפסיכולוגיה על פי תורת הקבלה ורפואה אלטרנטיבית הוא מלמד בהרצאות.

"מכללת אילמה" בראשותו כוללת מספר מרכזים: ביישוב בו הוא מתגורר אור הגנוז, רמת גן וירושלים. הכשיר מטפלים הפועלים לפי תורתו. בסרטוני ההדרכה שלו צופים אלפי גולשים. לדבריו, הוא מייעץ פרטנית מדי חודש לכמה עשרות חולים.

הרב יובל אשרוב הוא חבר מוביל ב"תנועת האומה", ארגון גג של עמותות תלמידי הרב מרדכי שיינברגר. באוגוסט 2018 השתתף ב"ועידת ישראל לרפואה".

== עמדותיו והביקורת עליו ==
עם התגברות פרסומו הציבורי, הצביעו רופאים ועמותות על העובדה שעמדותיו של אשרוב נעדרות בסיס מדעי. כך, לדוגמה, ציינה ד"ר מעין ברנע-זהר כי קביעותיו הפסקניות שלפיהן חיידקים אינם מחוללים מחלות, ריחות רעים שנפלטים מהגוף נוצרים מרעלים, כל שיעול מרפא את גוף האדם, ועוד, מלמדות על כריזמה המחפה על חוסר הבנה וידע רפואי דל<ref>ד"ר מעין ברנע-זהר, [https://davidson.weizmann.ac.il/online/reasonabledoubt/רעלים-שלא-צריך-לנקות "רעלים" שלא צריך לנקות], באתר מכון דוידסון, 24 בדצמבר 2018.</ref>.

אשרוב מטיף נגד חיסונים, אולם לפי כתבה של אושרת קוטלר ב"המגזין" ילדיו חוסנו מפני חצבת. בנוסף, הוא מתנגד לטיפול כימותרפי במחלת הסרטן ונטילת אנטיביוטיקה. שימוש באינהלציה לדבריו – מלבד במקרי חרום – הוא "דבר מזיק מאוד". מתנגד גם לנטילת ויטמינים. לטיפול בסוכרת נעורים הוא ממליץ על "מנוחה, צום והרפיה". קרני אלדד ציינה כי במהלך עריכת ריאיון עמו לעיתון מקור ראשון "עלו עוד ועוד סיפורים על מטופלים של הרב שהגיעו לסכנת חיים ולאשפוז של חודשים בעקבות תורתו התזונתית, והתנגדותו הגורפת לתרופות"<ref>[https://www.facebook.com/permalink.php?story_fbid=668239447430837&id=100027343628725 בתגובה לפוסט ברשת החברתית פייסבוק], 1 באוקטובר 2020.</ref>. חלק מהעדויות פורסם<ref></ref>. יהודה יפרח, שבעקבות עצותיו של אשרוב הגיע לסכנת חיים, כינה את הדרכת אשרוב להימנע מטיפול רפואי "שרלטנות"<ref></ref>.

=== מגפת הקורונה והחיסון לקורונה ===
במהלך התפרצות מגפת הקורונה בישראל, התבטא כי "הקורונה היא סוג של שפעת... 35,000 איש נדבקו בישראל, ואחוז אחד מהם נפטר". בניגוד לדבריו, ממחלת השפעת נפטרים בכל שנה בישראל כמה עשרות חולים<ref>אראלה גנן, [https://jerusaleminstitute.org.il/blog/corona_vs_flu/ תמותה מנגיף הקורונה לעומת תמותה בשנה "רגילה"], באתר מכון ירושלים למחקרי מדיניות, 29 מרץ 2020.</ref>. עוד טען כי במהלך הקיץ קטן שיעור התמותה מן הקורונה "כי הנקבוביות פתוחות והרעלים יוצאים". גם דבריו אלה מנוגדים לנתוני התמותה מן המחלה, שהתגברה גם בשיא החום בישראל ובעולם. לדבריו, הטיפול בקורונה צריך לכלול רק שתיית מים וצום. באוקטובר 2020 חזר על עמדתו. לדבריו הקורונה אינה מגפה, והמתים "הם ברוטינה הרגילה שיש לנו כל שנה". גם דבריו אלה שגויים<ref></ref>. הוא המליץ לשומעי לקחו לבחון בעצמם אם אנשים מתים באמצע הרחוב.

בשלהי דצמבר 2020 הזהיר את שומעי לקחו שלא לקבל את החיסון לקורונה<ref></ref>, ובין השאר מתח ביקורת על היועץ הרפואי אלימלך פירר, שבעידודו הורו רבני הציבור החרדי על קבלת החיסון<ref></ref>. טענותיו נגד החיסון – כגון שקבלתו עלולה להוביל לעקרות ולמחלות – נדחו בפירוט בידי מומחים<ref>[https://www.midaat.org.il/articles/diseases/covid19/corona-vac-autoimmune-rumor/ מדעת עושה סדר בגל שמועות "אוטואימוניות" על חיסון קורונה]; [https://www.midaat.org.il/articles/diseases/covid19/ade-vaccine/ הגברה תלוית נוגדנים (ADE) והיעדר הקשר לחיסון הקורונה], באתר עמותת מדעת; [https://davidson.weizmann.ac.il/online/reasonabledoubt/ade-וחיסוני-הקורונה ADE וחיסוני הקורונה], [https://davidson.weizmann.ac.il/online/reasonabledoubt/הטענה-המופרכת-של-מתנגדי-החיסון-לקורונה הטענה המופרכת של מתנגדי החיסון לקורונה], באתר מכון דוידסון.</ref><ref></ref> ובכלי התקשורת<ref>; </ref><ref>איתמר מור, [https://www.olam-katan.co.il/כתבות/item/7846-בדקנו-סרטון-רשת-אחד/7846-בדקנו-סרטון-רשת-אחד בדקנו סרטון רשת אחד], באתר עולם קטן, גיליון 781, כ"ד בטבת תשפ"א, עמ' 4-5.</ref>.
חרף זאת סירב אשרוב לחזור בו<ref></ref>.

בפברואר 2021 פעלו משרד הבריאות ומשרד המשפטים להסיר מן הרשת את סרטוני אשרוב הנוגעים לחיסון לקורונה<ref></ref><ref></ref>. סמוך לאחר מכן הודיע הרב אשרוב לתומכיו שיחדול מלדבר על נושאים אלה ברבים<ref>[https://www.facebook.com/besodhadvarim/videos/236337514830021 סרטון של יובל אשרוב], בדף הפייסבוק "הרב יובל הכהן אשרוב - בסוד הדברים", 10 בפברואר 2021.</ref>הוא עשה זאת בעקבות הוראת הרב מרדכי שיינברגר. ב-14 בפברואר פרסם משרד הבריאות הודעה שלפיה אשרוב "מטעה ומסכן באופן בלתי אחראי את שומעיו" ו"מתעלם מהידע המקצועי המתעדכן תדיר בכל העולם", ריבוי מקרי המוות, מאבק צוותי הרפואה בנגיף, סיכון אפשרי בנזק לטווח ארוך, דרגות סיכון שונות ועוד. את טענותיו של אשרוב, שלפיהן "הגוף יודע לרפא כל דבר בעצמו בלי התערבות חיצונית", "קורונה לא עושה מחלה, מה שהורג זה הרעילות", ועוד, כינה משרד הבריאות "אמירות מטעות ומסוכנות"<ref>[https://www.gov.il/he/departments/news/14022021-01 אזהרה לציבור - פרסומי מר יובל כהן אשרוב], באתר משרד הבריאות, 14 בפברואר 2021.</ref>.

== קישורים חיצוניים ==
* 
* 

* 
* 
* 
* 

== הערות שוליים ==

קטגוריה:חוזרים בתשובה
קטגוריה:מרפאים אלטרנטיביים
קטגוריה:בוגרי תיכון עירוני ד' (תל אביב)
קטגוריה:בוגרי אוניברסיטת תל אביב
קטגוריה:פסאודו-מדע
קטגוריה:מועצה אזורית מרום הגליל: אישים
קטגוריה:ישראלים שנולדו ב-1959